E.H. Wolff
E.H. Wolff, Eigil Hilmar Wolff, 12.11.1914-18.12.1983, officer. Født på Frbg, død i Gentofte, begravet på Bispebjerg kgd. W. blev uddannet som officer i hæren 1935-37. Han var i Den danske brigade i Sverige 1943-45, på generalstabskursus i Danmark og Frankrig 1947-48 og forsvarsattaché i Bonn 1959-60 hvorfra han blev hentet hjem for at blive generalmajor og chef for hærstaben (-63). 1967-70 var W. chef for forsvarets operative styrker ved Nato-kommandoen i Karup. 1970 blev han generalløjtnant og 1970-73 chef for forsvarsstaben. Han var chef for Nato Defence College i Rom 1973-75, 1975-79 til rådighed og i nr. i reserven. V. var en militær og administrativ begavelse der tidligt nåede topposter inden for forsvaret ligesom han var velanskreven i Nato-kredse. Især efter 1967 fik han mulighed for at sammenligne det danske forsvar med de andre Nato-landes, og han gav offentligt udtryk for at forsvarets effektivitet og styrke var for ringe, og at dette skyldtes den manglende politiske opbakning. W.s kompromisløse synspunkter lod sig vanskeligt forene med den herskende socialdemokratiske opfattelse af forsvarets rolle. Hans synspunkter kostede ham utvivlsomt posten som forsvarschef. 1973-79 var han i det militære hierarki kørt ud på et sidespor. W. var medarbejder ved Dansk biografisk leksikon (3. udg.).
Forældre: fuldmægtig, cand. jur., senere postmester Jørgen Frederik de Lichtenberg W. (1886-1960, gift 2. gang 1942 med Henny Marie Cornelia Dichman, 1898-1976) og Karen Margrethe Lunn (1892-1981, gift 2. gang 1941 med Erik Johnstad-Møller, 1894-1982). Gift 29.7.1940 i Hellerup (Messiask.) med Grete Lachmann, født 5.2.1918 i Peking, d. af ingeniør Vilhelm Petersen (1877-1963) og Ingeborg Møller (1890-1963); adopteret 1926 af litograf Axel Lachmann. – Bror til Torben W.
R. 1957. R1. 1961. K. 1967. K1. 1972. S.K. 1976.
Mal.
E.W. i Jyske tid. 19.2.1981 og 5.3.1982 samt Morgenposten 5.6.1983.